คณะที่ปรึกษาเอกชนขอสารพัด ขอรัฐจ่ายเงินเดือนลูกจ้าง-ลดส่งเงินสมทบ
สศช. ระดมความเห็นคณะที่ปรึกษาเอกชนของ ศบค. เจอภาคเอกชนช่างขอ จนต้องจัดกลุ่มให้ไปสรุปมาตรการเป็น 5 ด้านก่อนชง ครม.ทั้งขอให้รัฐจ่ายเงินเดือนให้ลูกจ้าง 50% ขอลดค่าไฟ ของดจ่ายภาษีของเอสเอ็มอี ขอลดนำส่งประกันสังคม ด้าน กลินท์ ชงขอเปิดบางธุรกิจที่รัฐสั่งปิด เช่น ห้าง ร้านตัดผมนายทศพร ศิริสัมพันธ์ เลขาธิการสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ เปิดเผยภายหลังเป็นประธานการประชุมคณะที่ปรึกษาด้านธุรกิจภาคเอกชนในศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.นัดแรก ซึ่ง พล.อ.ประยุทธ์ จันทร์โอชา นายกรัฐมนตรี มีคำสั่งแต่งตั้งว่า ภาคเอกชนมีข้อเสนอมาตรการรับมือกับสถานการณ์ช่วงนี้ มีการประเมินมาตรการระยะที่ 1-3 ที่รัฐบาลประกาศออกมาแล้ว รวมถึงการฟื้นฟูเศรษฐกิจหลังการแพร่ระบาดคลี่คลาย พร้อมกันนี้ได้แบ่งการทำงานเป็น 5 กลุ่มเพื่อรวบรวมข้อเสนอมากลั่นกรอง และประชุมอีกครั้งวันที่ 20 เม.ย.63 ก่อนเสนอเข้าสู่ที่ประชุมคณะรัฐมนตรี (ครม.)สำหรับ 5 กลุ่มประกอบด้วย 1.กลุ่มมาตรการสินเชื่อดอกเบี้ยต่ำ มีนายปรีดี ดาวฉาย ประธานสมาคมธนาคารไทย เป็นผู้ดูแล2.กลุ่มมาตรการเพื่อการกลับมาเปิดธุรกิจใหม่ มีนายกลินท์ สารสิน ประธานสภาหอการค้าแห่งประเทศไทย เป็นผู้ดูแล3.กลุ่มมาตรการเพื่อธุรกิจขนาดกลางและขนาดย่อม (เอสเอ็มอี) มีนายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เป็นผู้ดูแล4.กลุ่มมาตรการเพื่อการแก้ไขปัญหาด้วยดิจิทัล มีนายศุภชัย เจียรวนนท์ ประธานสภาดิจิทัลเพื่อเศรษฐกิจและสังคม เป็นผู้ดูแลและ 5.กลุ่มมาตรการช่วยเหลือเกษตรกร มีนายประพัฒน์ ปัญญาชาติรักษ์ ประธานสภาเกษตรกรแห่งชาติ เป็นผู้ดูแลด้านนายสุพันธุ์ มงคลสุธี ประธาน ส.อ.ท. กล่าวว่า ได้เสนอให้บรรษัทประกันสินเชื่ออุตสาหกรรมขนาดย่อม (บสย.) ค้ำประกันสินเชื่อสัดส่วน 80% เพื่อให้ธนาคารเชื่อมั่นปล่อยสินเชื่อให้เอสเอ็มอี ลดค่าไฟฟ้า 5% และลดค่าไฟผันแปร (เอฟที) ลดเงินสมทบเข้ากองทุนประกันสังคมในส่วนของนายจ้างให้เหลือ 1% จากปกติ 5% แต่รัฐลดให้แล้วเหลือ 4% ช่วยเหลือแรงงานที่เงินเดือนไม่เกิน 15000 บาท โดยขอให้รัฐจ่ายให้ 50% และบริษัทจ่าย 25% ของค่าจ้าง และนำค่าจ้างที่จ่ายมาหักค่าใช้จ่ายคำนวณภาษีได้ 3 เท่า งดเก็บภาษีเงินได้ของเอสเอ็มอี 2 ปี และขอเลื่อนการส่งมอบงานออกไป 4 เดือนในโครงการที่ทำสัญญากับรัฐแต่ไม่สามารถดำเนินการได้เพราะโควิด-19 เป็นต้นส่วนนายกลินท์ สารสิน ประธานสภาหอการค้าแห่งประเทศไทยกล่าวว่า สัปดาห์นี้จะรวบรวมธุรกิจที่จะขอให้เปิดดำเนินการได้ก่อนที่จะนำมาเสนอในที่ประชุมวันที่ 20 เม.ย.นี้ โดยเน้นธุรกิจที่จำเป็นกับชีวิตประจำวัน เช่น ห้างสรรพสินค้า ร้านตัดผม แต่ถ้าหากเปิดจะต้องมีวิธีการให้ปลอดภัย ส่วนจำนวนคนตกงานขณะนี้ที่มี 7 ล้านคน หากยืดเยื้อไปอีก 2-3 เดือนจะมีคนตกงานถึง 10 ล้านคน นอกจากนี้ ขอให้เอกชนนำค่าใช้จ่ายสำหรับป้องกันโควิด-19 มาหักค่าใช้จ่ายได้ 3 เท่า รวมถึงขอขยายการลดหย่อนภาษีจากเงินบริจาคการกุศลสำหรับปีนี้เป็นไม่มีเพดาน เป็นต้นขณะที่นายปรีดี ดาวฉาย ประธานสมาคมธนาคารไทย กล่าวว่า จะจัดทำโครงร่างปัญหาที่เอสเอ็มอีเข้าถึงสินเชื่อผ่อนปรน (ซอฟต์โลน) ไม่ได้ไปพลางก่อน เพื่อรอให้พระราชกำหนด (พ.ร.ก.) ให้อำนาจธนาคารแห่งประเทศไทย เพื่อนำไปปล่อยสินเชื่ออัตราดอกเบี้ยต่ำพิเศษ (ซอฟต์โลน) วงเงิน 500000 ล้านบาทให้แก่ธนาคารพาณิชย์และสถาบันการเงินเฉพาะกิจของรัฐ มีผลบังคับใช้ เพื่อให้เห็นภาพชัดว่าธนาคารจะผ่อนปรนเงื่อนไขเรื่องหลักประกันได้แค่ไหน เป็นต้น.
สศช. ระดมความเห็นคณะที่ปรึกษาเอกชนของ ศบค. เจอภาคเอกชนช่างขอ จนต้องจัดกลุ่มให้ไปสรุปมาตรการเป็น 5 ด้านก่อนชง ครม.ทั้งขอให้รัฐจ่ายเงินเดือนให้ลูกจ้าง 50% ขอลดค่าไฟ ของดจ่ายภาษีของเอสเอ็มอี
มาตรการเยียวยา,ลดค่าไฟ,ประกันสังคม,สินเชื่อดอกเบี้ยต่ำ,โควิด-19,เอสเอ็มอี,ข่าววันนี้